रुपन्देहीलाई पराजित गर्दै सुनसरी ११ फाइनलमा
सुनसरी ११, सदरमुकाम फिदिममा जारी नवौं फाल्गुनन्द गोल्डकप फुटबल प्रतियोगिताको फाइनलमा पुगेको छ ।सातौं दिन बिहीबार सेमीफाइनल चरणको प्रतिस्पर्धामा अग्नी रुपन्देहीलाई ३–१ गोलले पराजित गर्दै सुनसरी ११ फाइनल प्रवेश गरेको हो ।
पाँचथर — सुनसरी ११, सदरमुकाम फिदिममा जारी नवौं फाल्गुनन्द गोल्डकप फुटबल प्रतियोगिताको फाइनलमा पुगेको छ ।सातौं दिन बिहीबार सेमीफाइनल चरणको प्रतिस्पर्धामा अग्नी रुपन्देहीलाई ३–१ गोलले पराजित गर्दै सुनसरी ११ फाइनल प्रवेश गरेको हो ।१६ औं राष्ट्रिय विभूति महागुरु फाल्गुनन्दको स्मृतिमा फिदिम स्पोर्टिङ क्लबद्वारा आयोजित प्रतियोगितामा दुवै टिमका खेलाडीले रोचक र प्रतिस्पर्धात्मक खेल प्रदर्शन गरेका थिए । सुनसरी ११ का तीर्थ बस्नेतले खेल सुरु भएपछि १४ औं मिनेटमा पहिलो गोल गरेर समूहलाई अग्रता दिलाएका थिए । दोस्रो हाफपछि २८ औं मिनेटमा सुनसरी ११ का सौजन याक्खा र ३७ औं मिनेटमा सोही टिमका हेमन्त थापामगरले एक/एक गोल गरेर निर्धारित समयमा समूहलाई ३ शुन्यले अग्रता दिए । तर, निर्धारित समयपछि थप ४ मिनेटको खेलमा भने अग्नी रुपन्देहीका छिरिङ गुरुङ एक गोल फर्काउन सफल भए । बिहीबारको सेमिफाइनल खेलमा सुनसरी ११ का विष्णु सुनुवार म्यान अफ द म्याच घोषित भए । उनी डिफेन्समा उत्कृष्ट भएकाले म्यान अफ द म्याच घोषित सुनुवारलाई दस हजार रुपैयाँ नगद, ट्रफी र प्रमाणपत्र प्रदान गरिएको छ । शुक्रबार विर्तामोड युनाइटेड झापा र मोरङ ११ बीच सेमीफाइनलमा प्रतिस्पर्धा हुने आयोजक संस्थाका अध्यक्ष विमल श्रेष्ठले बताए । पहाडी जिल्लामा सर्वाधिक पुरस्कार राशिको फुटबल प्रतियोगितामा सहभागी दसवटा समूहमध्ये डिभाइन ब्वाइज युनियन क्लब काठमाडौं, सशस्त्र प्रहरी बल एपिएफ क्लब, मिसन युनाइटेड क्लब ताप्लेजुङ, आयोजक फिदिम स्पोर्टिङ क्लब, भारतको युके फुटबल क्लब दार्जिलिङ र त्रिभुवन आर्मी क्लब काठमाडौं प्रतिस्पर्धाबाट बाहिरिसकेका छन् ।सेमीफाइनलबाट अग्नी रुपन्देही समेत बाहिरिएको छ । मोरङ ११ र विर्तामोड युनाइटेड क्लब झापाको रोमाञ्चक खेल शुक्रबार सेमीफाइनलमा प्रदर्शन गर्ने छन् । प्रतियोगितामा विजेतालाई तीन लाख रुपैयाँ र उपविजेतालाई दुई लाख रुपैयाँ नगद, ट्रफी र प्रमाणपत्र प्रदान गरिने छ । सर्वोत्कृष्ट खेलाडी एक जनालाई ३५ हजार रुपैयाँ र म्यान अफ द म्याज घोषित एक/एक जनालाई दस हजार रुपैयाँ नगद, ट्रफी र प्रमाण पत्र प्रदान गरिँदैछ ।प्रतियोगितामा ३८ लाख ६० हजार ९ सय रुपैयाँ खर्च हुने अनुमान गरिएको क्लबका अध्यक्ष विमल श्रेष्ठले बताए । विगतमा भूइँमै बसेर प्रतियोगिता हेर्न बाध्य दर्शकका लागि दुई हजार घना बाँस खरिद गरी प्यारापिट निर्माण गरिएको छ । 